b"\n_START_ARTICLE_\nTrintuvas\n_START_PARAGRAPH_\nTrintuvas, arba mai\xc5\xa1ytuvas, taip pat \xc5\xa1nek. blenderis  (angl. blender, 'mai\xc5\xa1ytuvas') \xe2\x80\x93 elektrinis virtuv\xc4\x97s prietaisas, pla\xc4\x8diai naudojamas maisto produkt\xc5\xb3, dar\xc5\xbeovi\xc5\xb3 smulkinimui, tyreli\xc5\xb3, kokteili\xc5\xb3 ruo\xc5\xa1imui. Trintuvas suma\xc5\xbeina rank\xc5\xb3 darb\xc4\x85 virtuv\xc4\x97je, ruo\xc5\xa1iant trintas uogienes, sriubas ir kokteilius, apdoroja mink\xc5\xa1tas ir stand\xc5\xbeias dar\xc5\xbeoves (moli\xc5\xabgus, cukinijas, kop\xc5\xabstus), plaka ir smulkina prakti\xc5\xa1kai visus maisto produktus. Trintuvas paprastai b\xc5\xabna ir virtuv\xc4\x97s kombaino sud\xc4\x97tiniu prietaisu.\n_START_SECTION_\nIstorija\n_START_PARAGRAPH_\nElektrinio trintuvo modelis pirm\xc4\x85 kart\xc4\x85 buvo u\xc5\xbepatentuotas 1922 m. JAV.\n_START_SECTION_\nVeikimo principas\n_START_PARAGRAPH_\nStacionar\xc5\xb3 trintuv\xc4\x85 sudaro jo korpuso pagrinde \xc4\xafrengtas elektrinis variklis. Ant jo sukamo veleno pastatomas mai\xc5\xa1ymo indas su dugne besisukan\xc4\x8diais pjaustymo a\xc5\xa1menimis. Smulkinimo mechanizm\xc4\x85 sudarantys pjaustymo bei raikymo diskai, kapojimo peiliai gaminami i\xc5\xa1 ner\xc5\xabdijan\xc4\x8dio plieno, kad dr\xc4\x97gm\xc4\x97 ar r\xc5\xabg\xc5\xa1tys, i\xc5\xa1siskirian\xc4\x8dios i\xc5\xa1 maisto produkt\xc5\xb3, a\xc5\xa1menims nedaryt\xc5\xb3 jokios \xc4\xaftakos. Kai kurie galingesni modeliai gali sumalti kavos pupeles, gr\xc5\xabdus, sutrai\xc5\xa1kyti led\xc4\x85._NEWLINE_Laikomo rankoje strypinio trintuvo su panardinamu smulkinimo mechanizmu variklis b\xc5\xabna \xc4\xaftaisytas prietaiso vir\xc5\xa1utin\xc4\x97je dalyje ir velenu sujungtas su pjaustymo a\xc5\xa1menimis apatin\xc4\x97je dalyje. Toks prietaisas tinkamas naudoti 1-2 l talpos mai\xc5\xa1ymo induose, pagamintuose i\xc5\xa1 stiklo, plastiko, ner\xc5\xabdijan\xc4\x8dio plieno._NEWLINE_Elektrinis trintuvas savo galimyb\xc4\x97mis pranoksta tradicin\xc4\x99 rankin\xc4\x99 trintuv\xc4\x99."